หุ้นไทยปิดบวกเล็กน้อย 3 จุด
หุ้นไทยบวกเล็กน้อย เจอแรงขายหุ้นกรุงไทย จากความกังวลสำรองหนี้สหวิริยาสตีล
22 พ.ย. 2555

หุ้นไทยบวกเล็กน้อย เจอแรงขายหุ้นกรุงไทย จากความกังวลสำรองหนี้สหวิริยาสตีล
ภาวะตลาดหุ้นไทย ฟื้นตัวเล็กน้อย ดัชนีปิด 1,279.51 จุด เพิ่มขึ้น 3.12 จุด มูลค่าซื้อขาย 40,864.11 ล้านบาท หุ้นแบงก์กรุงไทย ( KTB ) ถูกขายหนักจากความกังวลการตั้งสำรองหนี้ที่ปล่อยให้บริษัท สหวิริยาสตีล ( SSI )
หลักทรัพย์ที่มีมูลค่าซื้อขายสูงสุด 5 อันดับแรก
KTB     มูลค่าซื้อขาย 2,415.58 ล้านบาท      ปิด 17.10 บาท ลดลง 0.70 บาท 
BBL      มูลค่าซื้อขาย 1,454.92  ล้านบาท     ปิด  178   บาท เพิ่มขึ้น  2 บาท
CPALL  มูลค่าซื้อขาย 1,145.41  ล้านบาท      ปิด 39 บาท ลดลง 1 บาท
SCB     มูลค่าซื้อขาย 1,130.44  ล้านบาท      ปิด 159  บาท เพิ่มขึ้น  2 บาท 
JAS      มูลค่าซื้อขาย 1,087.55  ล้านบาท     ปิด 4.82 บาท เพิ่มขึ้น 0.18  บาท
นายเทิดศักดิ์ ทวีธีระธรรม ผู้อำนวยการอาวุโส บล.เอเซียพลัส กล่าวว่า ตลาดหุ้นช่วงเช้าปรับตัวเพิ่มขึ้นต่อเนื่องจากวันก่อน และระหว่างวันมีแรงขายทำกำไรออกมาบ้าง หลังจากที่ตลาดปรับตัวลงแรงเมื่อหลายวันก่อน  ปัจจัยที่กดดันตลาดฯ ยังเป็นการแก้ไขปัญหาหน้าผาทางการคลัง (Fiscal Cliff) ของรัฐบาลสหรัฐฯ อีกทั้งที่ประชุมรัฐมนตรีคลังยูโรโซนยังไม่สามารถให้ข้อสรุปในการให้ความช่วยเหลือกรีซจากการประชุมวานนี้ และเลื่อนการตัดสินใจดังกล่าวออกไปเป็นวันที่ 26 พ.ย.
“แรงกดดันจากปัญหาการเมืองในประเทศ กรณีที่กลุ่มองค์กรพิทักษ์สยาม จะนัดชุมนุมต่อต้านรัฐบาลในวันเสาร์ที่ 24 พ.ย.นี้ และการอภิปรายไม่ไว้วางใจรัฐบาลในวันที่ 25-27 พ.ย.นี้ รวมถึงความไม่ชัดเจนจากประเด็น 3G กลยุทธ์การลงทุน แนะนำให้มีพอร์ตการลงทุนหุ้น 40 % แนะนำหุ้นกลุ่มที่ได้รับประโยชน์จากการขับเคลื่อนเศรษฐกิจภายในประเทศ ประเมินแนวรับที่ 1,260 จุด และแนวต้านที่ 1,285 จุด” นายเทิดศักดิ์กล่าว